| **בנק ישראל**דוברות והסברה כלכלית |  | ‏ירושלים, כז' תשרי, התשפ"ד‏‏12 באוקטובר 2023 |
| --- | --- | --- |

הודעה לעיתונות:

התפתחות החוב של המגזר הפרטי הלא-פיננסי ברביע השני של 2023

להלן תמצית ההתפתחויות בנתוני החוב של המגזר הפרטי הלא-פיננסי ברביע השני של השנה:

* ברביע השני של השנה נמשכה העלייה ביתרת החוב של **המגזר הפרטי הלא-פיננסי** בשיעור של כ-1.6%. עם זאת, נמשכה ההאטה בקצב הגידול השנתי של יתרה זו, הן **במגזר העסקי** והן במגזר **משקי הבית**, שהחלה במחצית השנייה של שנת 2022.
* יתרת החוב של **המגזר העסקי** גדלה ברביע זה בשיעור של כ-2.1% (כ-27 מיליארדי ש"ח) לכ-1.3 טריליונים, בעיקר כתוצאה מגיוסי חוב נטו וכן מהפיחות השקל מול הדולר ומעליית מדד המחירים לצרכן.
* גם יתרת **החוב של משקי הבית** המשיכה לגדול ברביע זה: **יתרת החוב לדיור** גדלה בשיעור שלכ-1.2% לרמה של כ-556 מיליארדים, שיעור גידול הנמוך מזה של ארבע השנים הקודמות; על אף עלייה זו נמשכת ההאטה בנטילת משכנתאות חדשות.
* נמשכת הירידה שהחלה ברביע הקודם **ביתרת** **החוב לא-לדיור** (כ-1 מיליארדי ש"ח) לכ-230 מיליארדים, כתוצאה מירידה ביתרת החוב לגופים המוסדיים שקוזזה מעט מעלייה ביתרת החוב לבנקים ולחברות כרטיסי האשראי.
1. החוב של המגזר העסקי הלא-פיננסי**[[1]](#footnote-1)**
* מהחטיבה למידע ולסטטיסטיקה נמסר, כי ברביע השני של שנת 2023 נמשכה העלייה ביתרת **החוב של המגזר העסקי** בהיקף של כ-27 מיליארדי ש"ח (2.1%) לרמה של כ-1.3 טריליונים, עם זאת נמשכה ההאטה בקצב הגידול השנתי של יתרה זו שהחלה במחצית השנייה של שנת 2022.
* העלייה ביתרת החוב ברביע זה נבעה ברובה מגיוסי חוב נטו בהיקף של כ-18 מיליארדי ש"ח שהתרכזו במרבית אפיקי הגיוס - הלוואות בנקאיות וחוץ-בנקאיות ואג"ח בארץ. פיחות של כ-2.4% בשקל מול הדולר ועלייה של כ-1.4% במדד המחירים לצרכן[[2]](#footnote-2) תרמו אף הם לעלייה בשווי של החוב הנקוב מט"ח, הצמוד לו והצמוד-מדד; עליות אלו קוזזו במקצת כתוצאה מפירעונות נטו בחוב שגויס באמצעות אג"ח בחו"ל. (איורים 1,2).
* שיעור הגידול השנתי של יתרת החוב לבנקים ולמלווים החוץ-בנקאים המשיך לרדת גם ברביע זה בהמשך לירידה שהחלה במחצית השנייה של 2022, אך נותר עדיין גבוה - בחוב לבנקים נרשם שיעור גידול שנתי של כ-11% לעומת 14% ברביע הקודם ובחוב למלווים החוץ בנקאים כ-4% לעומת 7%. בשנתיים האחרונות קצב הגידול השנתי ביתרת החוב לבנקים גבוה מקצב הגידול השנתי ביתרת החוב למלווים חוץ-בנקאים.
* ברביע השני של השנה **הנפיק המגזר העסקי** אג"ח בשווי של כ-14 מיליארדי ש"ח, גבוה מעט מממוצע הגיוסים הרבעוני של ארבעת הרביעים הקודמים (כ-13 מיליארדים בממוצע לרביע). כמחצית מההנפקות ברביע זה בוצעו על ידי חברות מענף הנדל"ן והבינוי בדומה לרביע הקודם. (איור 3).

בחודש יולי 2023 הנפיק המגזר העסקי אג"ח בשווי של כ-3 מיליארדי ש"ח, נמוך מהממוצע הגיוסים החודשי של הרביע השני של השנה (כ-5 מיליארדים בממוצע חודשי). חברות מענף הנדל"ן והבינוי מהוות כמחצית מהגיוסים בחודש זה.

* ברביע השני של השנה **המרווח[[3]](#footnote-3) בין תשואת האג"ח הקונצרניות הכלולות במדד תל בונד 60, לבין תשואת האג"ח הממשלתיות הצמודות** הצטמצם בכ-0.29 נק' האחוז, לכ-1.56 נק' האחוז; בחודשים יולי-אוגוסט 2023 מרווח זה הוסיף להצטמצם עד לרמה של כ-1.47 נק' האחוז. (איור 4).

**לוח 1: התפלגות החוב של המגזר העסקי הלא-פיננסי**1



**איור 1: אומדן לתנועות של סך החוב של המגזר העסקי הלא-פיננסי**

****

**איור 2: שיעורי השינוי לעומת הרביע המקביל בשנה הקודמת בחוב הבנקאי והחוץ-בנקאי של המגזר העסקי הלא-פיננסי**

****

**איור 3: הנפקות אג"ח של המגזר העסקי הלא-פיננסי במהלך הרביע, לפי ענפים**

****

**איור 4: המרווח בין אג"ח חברות צמודות (תל בונד 60) לאג"ח ממשלתיות צמודות
(ממוצע חודשי)**

****

1. החוב של משקי הבית
* ברביע השני של שנת 2023 נמשך הגידול **ביתרת החוב של משקי הבית** לרמה של כ-786 מיליארדי ש"ח (עלייה של כ-5 מיליארדים, 0.7%). עם זאת, נמשכה ההאטה בקצב גידולה השנתי של יתרה זו שהחלה במחצית השנייה של שנת 2022.
* מקור העלייה ביתרת החוב של משקי הבית הוא **ביתרת החוב לדיור** (כ-6 מיליארדי ש"ח), ברובה לבנקים, שגדלה ברביע זה בשיעור דומה לזה של הרביע הקודם - כ- 1.2%, ונמוך ביחס לארבע השנים הקודמות; נמשכת הירידה שהחלה ברביע הקודם **ביתרת** **החוב לא-לדיור** (כ-1 מיליארדי ש"ח) לכ-230 מיליארדים, כתוצאה מירידה ביתרת החוב לגופים המוסדיים שקוזזה מעט מעלייה ביתרת החוב לבנקים ולחברות כרטיסי האשראי.
* השפעות אלה הביאו להמשך ההאטה בקצבי הגידול השנתיים של יתרת החוב לדיור ויתרת החוב לא-לדיור, אם כי שיעור הגידול השנתי של שתי יתרות החוב נותר חיובי – שיעור גידול שנתי של כ-7% ביתרת החוב לדיור, וכ-0.5% ביתרת החוב לא-לדיור. (איור 5).
* ברביע השני של שנת 2023 נטילת משכנתאות חדשות הסתכמה בכ-18 מיליארדי ש"ח, נמוך משמעותית מהתקופה המקבילה אשתקד (כ-34 מיליארדים). נמשכה ההאטה בנטילת משכנתאות חדשות ובחודש יולי 2023 הן הסתכמו בכ-6 מיליארדי ש"ח. (איור 6).

**לוח 2: יתרות החוב של משקי הבית1**



**איור 5: שיעורי השינוי לעומת הרביע המקביל בשנה הקודמת בחוב של משקי הבית לדיור ושלא לדיור**

****

**איור 6: סכום ההלוואות החדשות לרכישת דירת מגורים שהעמידו הבנקים לציבור (משכנתאות)**



ראה קישור למידע נוסף בנושא המופיע באתר הבנק בדף [יתרות האשראי במשק](https://www.boi.org.il/%D7%94%D7%AA%D7%A4%D7%A7%D7%99%D7%93%D7%99%D7%9D-%D7%94%D7%9B%D7%9C%D7%9B%D7%9C%D7%99%D7%99%D7%9D/%D7%A1%D7%98%D7%98%D7%99%D7%A1%D7%98%D7%99%D7%A7%D7%94/%D7%94%D7%9E%D7%A6%D7%A8%D7%A4%D7%99%D7%9D-%D7%94%D7%A0%D7%9B%D7%A1%D7%99%D7%9D-%D7%95%D7%94%D7%90%D7%A9%D7%A8%D7%90%D7%99/%D7%94%D7%97%D7%95%D7%91-%D7%95%D7%94%D7%90%D7%A9%D7%A8%D7%90%D7%99/#mainContent), קישור [לנתוני משכנתאות](https://www.boi.org.il/%D7%94%D7%AA%D7%A4%D7%A7%D7%99%D7%93%D7%99%D7%9D-%D7%94%D7%9B%D7%9C%D7%9B%D7%9C%D7%99%D7%99%D7%9D/%D7%A1%D7%98%D7%98%D7%99%D7%A1%D7%98%D7%99%D7%A7%D7%94/%D7%91%D7%A0%D7%A7%D7%99%D7%9D/%D7%90%D7%A9%D7%A8%D7%90%D7%99-%D7%9C%D7%93%D7%99%D7%95%D7%A8/%D7%91%D7%99%D7%A6%D7%95%D7%A2%D7%99%D7%9D-%D7%95%D7%A8%D7%99%D7%91%D7%99%D7%95%D7%AA/#mainContent), קישור לנתוני [מחירים בבנקים](https://www.boi.org.il/%D7%94%D7%AA%D7%A4%D7%A7%D7%99%D7%93%D7%99%D7%9D-%D7%94%D7%9B%D7%9C%D7%9B%D7%9C%D7%99%D7%99%D7%9D/%D7%A1%D7%98%D7%98%D7%99%D7%A1%D7%98%D7%99%D7%A7%D7%94/%D7%91%D7%A0%D7%A7%D7%99%D7%9D/%D7%90%D7%A9%D7%A8%D7%90%D7%99/%D7%91%D7%99%D7%A6%D7%95%D7%A2%D7%99%D7%9D-%D7%95%D7%A8%D7%99%D7%91%D7%99%D7%95%D7%AA/#mainContent).

1. חברות עסקיות ישראליות, ללא בנקים, חברות כרטיסי אשראי וחברות ביטוח. [↑](#footnote-ref-1)
2. יתרות צמודות מדד מחושבות לפי מדד ידוע בעת עריכת הדוחות הכספיים, על כן שינוי במדד המחירים מתייחס לשינוי בין מדד ידוע לבין המדד בחודש שקדם לו. [↑](#footnote-ref-2)
3. השינוי במרווח בין רביע לרביע מחושב כהפרש בין המרווח הממוצע בחודש האחרון של הרביע הנסקר לבין המרווח הממוצע בחודש האחרון של הרביע הקודם. [↑](#footnote-ref-3)